# Cwestiynau Cyffredin

## Oes angen cymeradwyaeth moeseg arnaf ar gyfer y prosiect hwn?

Mae angen adolygiad moeseg ar gyfer yr holl waith sy'n cynnwys cyfranogwyr dynol a fydd yn cael ei gyhoeddi - er enghraifft, traethodau estynedig myfyrwyr israddedig, traethodau ymchwil graddau uwch, ymchwil a ariennir yn allanol ac ymchwil nad yw'n cael ei ariannu (gan gynnwys ymchwil myfyrwyr israddedig ac ôl-raddedig) sy'n cynhyrchu adroddiadau neu gyhoeddiadau eraill.

## Gall holiaduron a chyfweliadau ymchwil godi materion sy'n peri trallod i gyfranogwyr wrth siarad neu feddwl amdanynt. Ydy hyn yn golygu na allaf ddefnyddio cyfweliadau neu holiaduron yn fy astudiaeth?

Nid yw'r posibilrwydd y gallai cyfranogwyr gynhyrfu yn ystod cyfweliadau neu holiaduron yn golygu na allwch ddefnyddio'r dulliau hyn i gasglu data. Yr hyn y bydd angen i chi ei wneud, fodd bynnag, yw sicrhau bod gennych y cymorth, yr wybodaeth a’r sgiliau i helpu rhywun os bydd yn cynhyrfu. Gallai hyn gynnwys sgiliau gwrando a gwybodaeth ysgrifenedig am wasanaethau sydd ar gael yn lleol i ddarparu cymorth tymor hwy i unigolion. Yn eich cais am gymeradwyaeth moeseg, nodwch eich cynlluniau am yr hyn i'w wneud os bydd cyfranogwr yn cynhyrfu.

## Oes angen i mi ofyn i'r cyfranogwyr lofnodi ffurflen gydsynio? Mae rhai pobl yn dewis peidio â chymryd rhan os ydych yn gofyn iddynt lofnodi rhywbeth.

Rhaid i chi gael cydsyniad ffurfiol ysgrifenedig gan gyfranogwyr. Efallai y bydd eithriadau ar gyfer rhai mathau o holiaduron dienw, lle rhagdybir bod cwblhau'r holiadur yn arwydd o gydsyniad. Mae'n bosib y bydd hyn yn berthnasol i holiaduron sy'n cael eu cwblhau drwy ddolen we (e.e. SurveyMonkey) neu holiaduron a anfonir drwy’r post lle mae’r ymatebwyr yn dynodi eu cydsyniad drwy ddychwelyd yr holiadur atoch chi.

## Allaf roi gwybodaeth i ddarpar gyfranogwyr ymchwil a gofyn iddynt gydsynio ar yr un pryd?

Fel arfer bydd darpar gyfranogwyr yn cael 7-14 diwrnod i ystyried a ydynt yn cytuno i fod yn rhan o brosiect ymchwil ai peidio. I osgoi'r posibilrwydd o orfodaeth (neu ganfyddiad o orfodaeth), ystyrir ei bod hi’n arfer da cysylltu â darpar gyfranogwyr yn y lle cyntaf drwy rywun nad yw'n ymwneud yn uniongyrchol â'r astudiaeth ymchwil. e.e. darlithydd (nad yw'n ymwneud â'r astudiaeth) yn dosbarthu llythyrau gwybodaeth i fyfyrwyr a'r ymchwilydd yn trefnu cwrdd â'r rhai sydd â diddordeb mewn cymryd rhan wedi hynny.

## Hoffwn i ddefnyddio grwpiau ffocws i gasglu data – beth yw'r "rheolau sylfaenol" y mae pobl yn cyfeirio atynt?

Mae'r rheolau sylfaenol yn cyfeirio at gyfres o argymhellion y mae cyfranogwyr yn cytuno iddynt cyn dechrau'r grŵp ffocws. Mae'r rheolau'n sicrhau bod gan yr holl gyfranogwyr gyfle i ryngweithio mewn trafodaeth grŵp, sydd hefyd yn ddiogel ac yn gynhyrchiol i bawb. Mae rhai rheolau sylfaenol yn cynnwys:

* Un person yn siarad ar y tro
* Siarad ar eich rhan eich hun, gan ddefnyddio datganiadau "fi"
* Cyfrannu drwy siarad a gwrando
* Bod yn feirniadol o syniadau, ond yn parchu barnau gwahanol a safbwyntiau gwahanol
* Trafod y pwnc a pheidio â chrwydro ohono'n ormodol
* Parchu cyfrinachedd y barnau a fynegir yn y drafodaeth
* Canolbwyntio ar faterion y mae angen eu trafod, nid yr unigolion
* Aros i un person orffen siarad a pheidio â thorri ar draws eraill

## Pwyntiau pwysig i’w cofio:

* Ni ddylai ymchwil achosi niwed diangen ac, yn ddelfrydol, dylai fod o fudd i'r cyfranogwyr.
* Mae gan ddarpar gyfranogwyr hawl i dderbyn gwybodaeth glir gan yr ymchwilydd ymlaen llaw.
* Ni ddylid rhoi pwysau ar gyfranogwyr i gymryd rhan mewn astudiaeth.
* Dylai'r ymchwilwyr geisio cydsyniad cyfranogwyr agored i niwed neu eu cynrychiolwyr.
* Dylai gonestrwydd fod wrth wraidd y berthynas rhwng yr ymchwilydd, y cyfranogwr a'r cynrychiolwyr sefydliadol.